ועדת הכלכלה, כנסת 19, פרוטוקול מספר 376, 2014-11-17 14:00

אבישי ברוורמן: רבותי, הגברת סומפולינסקי, הגברת ורון, נציגי הממשלה, מכובדי כולם, הצעת חוק פיצויים לנפגעי תאונות דרכים (תיקון מס' 26) (גמול והחזר הוצאות לחבר מינהלה), התשע"ד-2014.

אבישי ברוורמן: מי מציג?

<תמר קלהורה: אני, עו"ד תמר קלהורה ממשרד המשפטים.

אבישי ברוורמן: בבקשה, עו"ד קלהורה.

אבישי ברוורמן: שמך מפעם לפעם התנוסס כאן בדיון הקודם.

אבישי ברוורמן: עכשיו את כאן.

<תמר קלהורה: אני גם יודעת למה.

<תמר קלהורה: הצעת החוק שבפני הוועדה נועדה להסמיך את מינהלת קרנית, שהיא הדירקטוריון של קרנית אפשר לומר, לאשר לחברי המינהלה שאינם עובדי המדינה או עובדים של גוף מתוקצב, נתמך, או עובד בגוף שמיוצג במינהלה - זאת אומרת, נציגי ציבור למעשה - לקבל גמול עבור השתתפות בישיבות ההנהלה.

<תמר קלהורה: הטעם להצעת החוק הזאת שהיא בנוסח שהוא סטנדרטי שהממונה על השכר מקדם אותו בכל מיני תאגידים סטטוטוריים דוגמת קרנית ואחרים, הוא שיש קושי רב לגייס נציגים מקרב הציבור לכהן כחברי מינהלה, ומזה זמן רב קרנית מתנהלת למעשה בהרכב חסר של המינהלת.

<תמר קלהורה: כיום חסר נציג ציבור אחד, תקופה ארוכה היו חסרים לנו שניים.

אבישי ברוורמן: לכן, זה בא לענות על החסר.

<תמר קלהורה: כן.

<תמר קלהורה: אני רק מוכרחה לומר שיש הרבה עבודה במינהלת קרנית ונציגי הציבור - - -

אבישי ברוורמן: ברור, ברור.

<תמר קלהורה: לכן, זה מאוד יועיל.

אבישי ברוורמן: ממלא את הלקונה.

אבישי ברוורמן: בבקשה, אם כך אנחנו יכולים להתקדם להקראה.

<תמר קלהורה: אני אקרא.

<תמר קלהורה: "הצעת חוק פיצויים לנפגעי תאונות דרכים (תיקון מס' 26) (גמול והחזר הוצאות לחבר מינהלה), התשע"ד-2014 הוספת סעיף 13א 1.

<תמר קלהורה: בחוק פיצויים לנפגעי תאונות דרכים, התשל"ה-1975, אחרי סעיף 13 יבוא – "גמול והחזר הוצאות 13א.

<תמר קלהורה: (א) חבר המינהלה שאינו עובד המדינה, עובד גוף מתוקצב, עובד גוף נתמך או עובד בגוף שאותו הוא מייצג במינהלה, זכאי לקבל מהקרן גמול בעבור השתתפות בישיבות המינהלה, לפי הוראות סעיף קטן (ג), ובלבד שאינו זכאי לקבל ממקור אחר תמורה בעד ההשתתפות.

<תמר קלהורה: (ב) חבר המינהלה שאינו זכאי לגמול לפי הוראות סעיף קטן (א), זכאי לקבל מהקרן החזר הוצאות שהוציא לצורך השתתפות בישיבות המינהלה, לפי הוראות סעיף קטן (ג), ובלבד שאינו זכאי לקבל ממקור אחר החזר הוצאות.

<תמר קלהורה: (ג) שר האוצר, בהסכמת שר המשפטים, יקבע כללים ותנאים שלפיהם ישולם גמול והחזר הוצאות לפי סעיף זה לחברי המינהלה ואת שיעוריהם.

<תמר קלהורה: (ד) בסעיף זה, "עובד המדינה", "עובד גוף מתוקצב" ו"עובד גוף נתמך" - כהגדרתם בסעיף 32 לחוק יסודות התקציב, התשמ"ה-1985.

<תמר קלהורה: "

אבישי ברוורמן: יפה.

אבישי ברוורמן: יש איזה הערות?

אבישי ברוורמן: אם אין הערות זה נראה לי מובן, הגיוני ומשלים את החסר.

<אביטל סומפולינסקי: זה גם נוסח סטנדרטי לחלוטין.

אבישי ברוורמן: אם כך, נוסח סטנדרטי.

אבישי ברוורמן: אני מעלה את זה להצבעה.

אבישי ברוורמן: בעד – פה אחד הצעת חוק פיצויים לנפגעי תאונות דרכים (תיקון מס' 26) (גמול והחזר הוצאות לחבר מינהלה), התשע"ד-2014, נתקבלה.

אבישי ברוורמן: אני מאשר.

אבישי ברוורמן: אני מודה לכם, תודה רבה.